同韓持國遊五嶽觀時原甫暨諸公先在因寄江鄰幾梅聖俞
作者：劉攽
朝代：宋

paragraphs: 簡服車馬輕，出郭塵埃遠。
况茲偶同好，慵惰重推挽。
壽宮如屯雲，重門謹關鍵。
五城十二樓，瑶池芙蓉苑。
境深日遲永，天近春纖婉。
異花秀燁燁，弱柳垂宛宛。
初從鈞天遊，列帝皆龍衮。
俗骨已屢驚，凌虛翻自忖。
却逢桃源客，笑語何繾綣。
尚留樵叟棋，競勸胡麻飯。
金醴泛餘杯，芝英餌豐本。
平生此遊勝，餘恨相知晚。
重來恐已迷，盡興仍忘返。
群公謫神仙，吏隠亦肥遯。
尚平夙昔志，讀易明益損。
寧知五嶽期，不待越崖巘。
何當謝羈束，相與同息偃。